A kép a brunswicki hadosztály egyik katonáját ábrázolja, aki a waterloo-i csata előestéjén tartott bálról távozik, egyenesen a csatatérre. Báli ruhába öltözött kedvese próbálja visszatartani, egyik kezével az ajtót tartja, a másikat a férfi mellkasára helyezte. A fekete ruhába öltözött katona (az egyenruháról kapta a nevét az alakulat) és a világos szaténba öltözött nő között igen feltűnő a kontraszt. A képet megtörtént esemény ihlette: 1815. június 15-én Richmond hercegnője adott bált Brüsszelben, a Quatre Bras-i csata előestéjén, ahonnan a szövetséges csapatok egyenesen a csatatérre mentek.